乙酉閏八月二十一日出南城遊峴山壁間讀東坡詩感而有作
作者：王洋
朝代：宋

paragraphs: 水晶宫名凡幾區，此州絕景天下無。
寒溪十里出明鏡，峭壁千仞涵清虛。
平生邱壑胸次間，長情自恨無時閑。
干戈逐我出鄉曲，散浪卻不拘塵寰。
往時足健輕追逐，吳會山川看未足。
行來恰值積雨餘，萬疊峰巒發新綠。
溪山長好人長閑，不信此州翻地軸。
流落須論塞上翁，髙唱慚無郢中曲。
千年陵谷多遷變，髙名長在唯稱賢。
峴山上下碑在否，見說父老猶潸然。
襄陽但記羊叔子，霅上風流亦如此。
壁間誰記萬瓦詩，歎息前賢淚如洗。